
Për një ndryshim në vendimin nr.1, datë 10.1.2007 të Këshillit të ministrave “pËr miratimin e Rregullave tË prokurimit publik”, të ndryshuar

Në mbështetje të nenit 100 të Kushtetutës dhe të ligjit nr.9643, datë 20.11.2006 “Për prokurimin publik”, të ndryshuar, me propozimin e Ministrit të Punëve Publike dhe Transportit, Këshilli i Ministrave

Vendosi:

I. Në vendimin nr.1, datë 10.1.2007 të Këshillit të Ministrave, të ndryshuar, bëhet shtesa dhe ndryshimi, si më poshtë vijon:
1. Pas paragrafit të dytë të shkronjës “c” të pikës 2 të kreut III, shtohet paragrafi me këtë përmbajtje:
“Për procedurën e prokurimit “Ndërtim i tunelit në aksin Tiranë-Elbasan”, të llojit punë publike mbi kufirin e lartë monetar, gjuha e përdorur për zhvillimin e procedurës së prokurimit do të jetë gjuha angleze. Për procedurën e prokurimit “Supervizion punimesh, ndërtim tuneli në aksin Tiranë-Elbasan”, të llojit punë publike mbi kufirin e lartë monetar, gjuha e përdorur për zhvillimin e procedurës së prokurimit do të jetë gjuha angleze.”.
2. Pas shkronjës “a” të pikës 1 të kreut III, shtohet paragrafi “a/1”, me këtë përmbajtje:
“a/1. Për procedurën e prokurimit “Ndërtim i tunelit në aksin Tiranë-Elbasan”, kontrata që do të përdoret nga autoriteti kontraktor për zbatimin e punimeve do të bazohet në kontratën tip FIDIC, libri i kuq (Harmonised Edition)”. Për procedurën e prokurimit “Supervizion punimesh, ndërtim tuneli në aksin Tiranë-Elbasan”, termat e referencës dhe kontrata që do të përdoret nga autoriteti kontraktor, të jenë në përputhje me detyrat e supervizorit, të parashikuara në kontratën tip FIDIC, libri i kuq (Harmonised Edition). Kontrata do të hartohet nga autoriteti kontraktor në bashkëpunim me Avokaturën e Shtetit.”.
II. Ngarkohen Ministria e Punëve Publike dhe Transportit, Drejtoria e Përgjithshme e Rrugëve, Agjencia e Prokurimit Publik dhe Avokatura e Shtetit për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

